
       AVIZ

asupra proiectului de Lege pentru respingerea Ordonanţei de urgenţă a Guvernului nr.54/2008 privind autorizarea Ministerului Internelor şi Reformei Administrative de a încheia angajamente
 legale pentru unele acţiuni prioritare


În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru respingerea Ordonanţei de urgenţă a Guvernului nr.54/2008 privind autorizarea Ministerului Internelor şi Reformei Administrative de a încheia angajamente legale pentru unele acţiuni prioritare, trimis cu adresa nr. PL-x 537 din 10 septembrie 2008, înregistrată sub             nr. 31/850 din 11 septembrie 2008.
Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege pentru respingerea Ordonanţei de urgenţă a Guvernului nr.54/2008 privind autorizarea Ministerului Internelor şi Reformei Administrative de a încheia angajamente legale pentru unele acţiuni prioritare în şedinţa din           8 septembrie 2008.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege susmenţionat, în şedinţa din              23 septembrie 2008 .

            Membrii Comisiei au examinat iniţiativa legislativă supusă avizării, expunerea de motive la proiectul de lege şi avizul favorabil al Consiliului Legislativ nr.488 din 22 aprilie 2008. Cu prilejul dezbaterilor s-a constatat că iniţiativa legislativă supusă dezbaterii nu se justifică întrucât prezentul proiect de lege ar fi trebuit să fie prezentat sub forma unui proiect de lege de rectificare a bugetului de stat deoarece potrivit prevederilor art. 4 alin. (6) din               Legea nr. 500/2002 a finanţelor publice :„În vederea realizării acţiunilor multianuale, ordonatorii de credite încheie angajamente legale, în limita creditelor de angajament aprobate prin buget pentru anul bugetar respectiv.” Mai mult decât atât, proiectul de lege nu poate fi acceptat, întrucât măsurile prevăzute în cuprinsul său angajează alocaţii bugetare importante pentru perioada anilor 2009-2015, înainte ca acestea să fie aprobate de către Parlament prin Legea anuală a bugetului de stat.
În urma dezbaterilor, cu unanimitate de voturi, s-a hotărât avizarea favorabilă a proiectului de lege, în forma adoptată de Senat.


În raport de obiectul şi conţinutul său, propunerea legislativă face parte din categoria legilor ordinare.

                         Florin IORDACHE                     George BĂEŞU

